Informācija medijiem

2025. gada 10. septembrī

Ekspozīcijas izbūves laikā LNVM Rīgas pilī apmeklētājiem būs daļēji slēgts

15. septembrī Latvijas Nacionālajā vēstures muzejā Rīgas pilī sāksies jaunās ekspozīcijas “Straumējot laiku” izbūve, tādēļ līdz 2026. gada pavasarim muzejs savu publisko darbību ierobežos. Apmeklētājiem tas būs slēgts, taču skolu organizētām skolēnu grupām, iepriekš piesakoties, būs iespēja piedalīties nodarbībās “Izziņas bēniņos” Latvijas vēstures iepazīšanai. Tāpat muzejs dažās ar ekspozīcijas iekārtošanu nesaistītās pils telpās turpinās rīkot atsevišķus pasākumus.

Klātienes sajūtu muzeja telpām Rīgas pilī iespējams gūt, dodoties nupat izveidotajā 360° virtuālajā tūrē (<https://lnvm.gov.lv/rigas-pils/360-virtuala-ture/>). Tajā iemūžināta pils rekonstruēto telpu arhitektūra pirms ekspozīciju izbūves, ļaujot pētniekiem un interesentiem tās apskatīt arī pēc muzeja stendu un vitrīnu izvietošanas. Tāpat iespējams lietot LNVM audiogidu, kas pieejams 6 valodās no jebkuras vietas pasaulē, izmantojot interneta pieslēgumu (<https://app.lnvm.lv/>).

Laikā līdz 15. septembrim muzejs vēl uzņem individuālos apmeklētājus, notiks arī ekskursijas un nodarbības speciālistu vadībā.

Ekspozīcija “Straumējot laiku” būs pirmā no LNVM jaunveidotajām ekspozīcijām pēc atgriešanās vēsturiskajā mājvietā Rīgas pilī. To izvietos 620 kvadrātmetru platībā un tā stāstīs par Latvijas zemi un tās apdzīvotājiem vēstures ritējumā no vissenākajiem laikiem līdz mūsdienām. Laika plūdums ekspozīcijā skatīts caur cilvēka piederību noteiktam ļaužu kopumam (pilsētniekiem, etniskajām, reliģiskajām kopienām, sociālajai kārtai, valsts pilsoņiem u. c.), akcentējot deviņiem laikmetiem raksturīgo “mēs” un dažādu grupu savstarpējo sadarbību.

Nākamgad muzeja telpās Rīgas pilī tiks izvietota arī ekspozīcija “Livonijas pilis”, ko ar laiku papildinās ekspozīcijas “Rīgas pils vēsture” un “Sakrālā māksla”.

Uzņēmumi “SIA “SOLAVI” un SIA “AD PRODUCTION”, kas uzvarēja konkursā par jaunās ekspozīcijas “Straumējot laiku” ražošanu un uzstādīšanu, apņēmušies darbus paveikt 31 nedēļas laikā kopš darbu uzsākšanas.

Latvijas Nacionālais vēstures muzejs cer uz sabiedrības izpratni par pagaidu ierobežojumu nepieciešamību Rīgas pilī rudenī un ziemā, un jau pavasarī aicinās iepazīt un novērtēt tur iekārtoto jauno ekspozīciju – Latvijas vēsturi 21. gadsimta skatījumā. Vienlaikus muzejs aicina Latvijas vēsturi izzināt arī citās LNVM darbības vietās: Dauderos un TFM vai digitāli.

Informācija par muzeju rodama mājaslapā lnvm.gov.lv. Par aktuālajām norisēm muzejā Rīgas pilī var uzzināt arī, sekojot LNVM lapām sociālajos tīklos Facebook, Instagram, X (@LNVMuzejs, @LNVMdauderi, @LNVMTautasfrontesmuzejs, @frontes\_muzejs). Plašs materiālu klāsts par Rīgas pils un Latvijas vēsturi (arī muzeja izdevumi un materiāli mācību procesam skolās) atrodams virtuālo resursu vietnē eMuzejs (<https://emuzejs.lnvm.lv/>).

**Kontaktpersona:**Astrīda Burbicka, LNVM Izglītības un komunikācijas departamenta vadītāja,
tel. 67221357, 26341556, e-pasts: astrida.burbicka@lnvm.gov.lv

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.

Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.

Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.
Latvijas Nacionālā vēstures muzeja nodaļas ir Dauderi un Tautas frontes muzejs.